Kegyelem nektek és békesség Istentől a mi Atyánktól és az Úr Jézus Krisztustól!

Lk 2, 15-20
*15Miután elmentek tőlük az angyalok a mennybe, a pásztorok így szóltak egymáshoz: Menjünk el Betlehembe, és nézzük meg azt, ami ott történt, amit az Úr tudtunkra adott. 16Elmentek tehát sietve, és megtalálták Máriát, Józsefet és a jászolban fekvő kisgyermeket. 17Amikor meglátták őt, elmondták mindazt, amit erről a kisgyermekről az angyalok hirdettek, 18és mindenki, aki hallotta, elcsodálkozott azon, amit a pásztorok mondtak nekik. 19Mária pedig mindezeket a beszédeket megjegyezte, és szívében forgatta. 20A pásztorok pedig visszatértek, dicsőítve és magasztalva Istent mindazért, amit hallottak és láttak, úgy, ahogyan ő megüzente nekik.*

Örömről zengő Gyülekezet!

Néhány éve hitoktatóként két osztályt vittem el ugyanarra a kiállításra egy héten belül. Előzetesen már sok jót olvastam a kiállítás kreativitásáról és érdekességeiről, úgyhogy örömmel és várakozva készültem az első csoporttal. A program azonban borzasztóan vontatottá, kötelezően letudott kirándulássá vált. A gyerekek szinte csak végig vonszolták magukat, panaszkodtak, vagy a kötelező tiszteletteljes mondatokat mondták ki, de egyáltalán nem élvezték. Én is lehangolódtam és bizony jócskán megcsappant a lelkesedésem a két nappal későbbi csoporttal tett látogatás iránt is. Elvittem azért a másik, korban megegyező csoportot is, akiknél már előre készültem, hogy hogyan fogom őket végig tolni a kiállításon. Szinte megújulva tapasztaltam, hogy egy teljesen másik élményben lehet része. Ez a csoport eleve örült a lehetőségnek. Részesei akartak lenni az élménynek és nem féltek bevonódni a lehetőségekbe. Nem, hogy elfáradva, de kifejezetten feltöltődve léptem ki a múzeum ajtaján. Sokat gondolkodtam utána, hogy mi, vagy mik miatt volt ennyire különböző ez a két kirándulás, mert azt nem akartam és akarom elfogadni, hogy egyszerűen a gyerekek személyisége volt az ok.

Ez a két kirándulás talán nem mindenben, de sok dologban hasonló a mi keresztény életünkhöz, pontosabban a Krisztusban kapott elhívásunkhoz. A mi mennyei Atyánkra azt hiszem, hogy abból a szempontból egyikünknek sem lehet panasza, hogy ne próbálkozna folyamatosan, kreatívan, illetve személyesen és szívhez szólóan megszólítani bennünket. Mégis, hol hajlandóak vagyunk meghallani, észrevenni, örömmel fogadni őt, hol pedig nem. Itt sem lehet igaz, hogy egyszerűen bennünk van a hiba, hogy „gyári hibásak” lennénk, hiszen éppen a mi Teremtőnk szólít meg minket. Ha eleve nem lennénk képesek meghallani, vagy részlegesen lenne rá csak lehetőségünk, akkor nyilván nem erőlködne annyit értünk. Van lehetőségünk komolyan venni a hívását, van lehetőségünk hálaadással és örömmel ünnepelni, van lehetőségünk Krisztusért elfogadni a kegyelmet. A kérdés tehát nem a képesség, hanem a mi akartunk, a mi szívünk keménysége, ami bizony - hiába őszinte, szeretettel teli, kreatív a megtérésre, a változásra, az útra indulás hívó hang – nem hagyja, hogy meghalljuk.

Mai igeszakaszunkban a tegnapi igét folytatva a pásztorok láthatjuk magunk előtt, miután az angyal, illetve angyali sereg hirdette feléjük az örömhírt. Most ott állnak kint a mezőn az éjszaka közepén, épp a munkaidejük közepén járnak és bizony el kell dönteniük, hogy akarják-e, jobban mondva hagyják-e, hogy ez a mennyei üzenet, ez az Úrtól érkező örömhír hatással legyen az életükre.
Meg van a lehetőségük, hogy azt mondják, hogy: „Igen-igen, tudjuk, hogy fontos, de előbb a munkaidőnek legyen vége, aztán majd erre is időt szakítunk.”, vagy, melyikünk ítélhetné el őket a saját életünkre nézve, ha inkább azt mondanák, hogy: „Jó-jó, hát nem hagyhatjuk itt bárányokat, meg azért csak jó lenne egy kis időt töltenem a családommal is, majd holnap munka előtt benézek Betlehembe ahhoz a bizonyos jászolhoz.”, de valljuk be, akkor se vethetnénk rájuk követ, ha azt mondanák: „Majd a szabad napomon elmegyek megnézem ezt az Üdvözítőt, nekem a hetembe ennél több nem fér bele.”. Isten nem adja nekik se parancsba, hogy menjenek most azonnal. Nem fenyegeti meg őket se, épp úgy, ahogyan minket se. Az Úr hirdeti, hirdetteti az örömhírt, de, hogy hagyjuk-e, hogy annak hatása is legyen ránk, hogy mennyire tartjuk azt valójában első helyen állónak az életünkben, az egyedül rajtunk múlik már. Krisztusért, már tiszta a fülünk. A megváltás által már megtisztultunk arra, hogy hittel halljunk, és a reformáció óta arra se hivatkozhatunk, hogy ne tudnánk olvasni, vagy saját anyanyelvünk hallgatni az evangéliumot. Mindennek ellenére mi vagyunk azok, akik folyton a kifogásainkkal jövünk, akiknek olyan könnyen közbejön valami és mintha nem vennék észre, hogy valami igazi, valami ünnepi, valami minden más felett álló öröm az, amire meghívásuk van.
Nem hiszem, hogy az angyali kar jelenése lenne a különbség, hiszen – lássuk meg! - mi is megélünk mély és lenyűgöző pillanatokat az Úr kegyelméből, ráadásul mi már ismerjük a megváltást a Golgotán és az üres síron át egészen a Mennybemenetelig. Bár valóban lenyűgöző lehetett az, amit a pásztorok megtapasztaltak a mezőn: az örömhír és a dicsőítés tiszta hangja, de akkor is, nekik kellett elindulniuk! Isten elkészített mindent: előzetesen a próféciákat, a híradást, a Betlehemi jászlat, a találkozás lehetőségét, de az már rajtuk múlott, hogy elindulnak-e.
Isten szeretete, az értünk testet öltő Úr ünnepe, az ember számára is megtapasztalható kegyelem kész, bármikor átélhetjük, bármikor meghallhatjuk, csak rajtunk áll, hogy mi tudjuk-e a pásztorokhoz hasonlóan hátrébb sorolni a munkát, a világi elvárásokat, még a családot is és inkább odamenni az Isten közelébe, időt szánni arra, hogy tényleg leboruljunk előtte és ne csak egy gyors, kötelező fejbiccentéssel intézzük el az ünnepet, és aztán ezt a megtapasztalt örömöt, ezt ne ott hagyjuk a jászolnál, a karácsonyfa alatt, itt a templomban, vagy magadban valahol jó mélyen, hanem vigyük el mi is mindenkinek, ahogyan olvassuk: „*, elmondták mindazt, amit erről a kisgyermekről az angyalok hirdettek, 18és mindenki, aki hallotta, elcsodálkozott azon, amit a pásztorok mondtak nekik. … 20A pásztorok pedig visszatértek, dicsőítve és magasztalva Istent mindazért, amit hallottak és láttak, úgy, ahogyan ő megüzente nekik.”*.
Ez lenne a keresztény élet Testvérek! Örömmel venni Istentől, amit kaptunk, hagyni magunknak és vágyni rá, hogy meglássuk az Ő általa elkészített csodát. Aztán ezt az örömöt, ezt a szeretetet, ezt a kegyelmet tovább vinni magunkkal és elmondani, tanúskodni róla az egész életünkkel. Ha tudnánk mi is ezekhez az egyszerű pásztorokhoz hasonlóak lenni, csak egyszerűen odalépni bárkihez és elmondani, hogy én Krisztusért boldog és hálás vagyok, akkor úgy terjedne az örömhír, a Megváltóról szóló tanúságtétel, mintha mind mennyből küldött angyalokként énekelnénk kórusban. Fényesség és dicsőítés, ezeket látná mindenki ma is, akár anno ott a betlehemi mezőn. Nem angyali sereg által, hanem általad és általam, de hidd el, hogy ugyanolyan hatásos, ugyanolyan lenyűgöző lenne, lehetne…

Testvérek két út van előttünk. Hagyhatod, hogy ahogyan a bikali evangélikus templom életveszélyessé vált az emberi hanyagság, nemtörődömség, lustaság és könnyelműség miatt és le kellett bontani, úgy a te személyes hitedben is ugyanez játszódjon le, hogy végleg lebontásra kerüljön, mert már csak életveszélyes romhalmaz, ketté törött, önmagával meghasonlott, kihalt épület. Vagy pedig komolyan vágyhatod, hogy Isten akarata, az evangélium öröme végre ünnepet, dicsőítést zengő templomot formáljon belőled és hagyhatod, hogy így teljesen megváltoztasson az Úr. Neked ugyanúgy, semmi mást nem kell tenned, mint a pásztoroknak: merj örülni az örömhírnek és ne tartsd magadban! Biztosan van egy olyan ember, akiről tudod, hogy jó lenne felhívni és nem csak annyit mondani neki, hogy: „Boldog karácsonyt!”, hanem megosztani vele az örömhírt: „Üdvözítő született, Krisztus jelen akar lenni az életedben!”. Nem kell számszerűsítve tömegeket megtérítened, csak, ahogyan az ének is mondja: „jöjj, add tovább a jó hírt”! Erre hív téged is ma az ige: Jöjj és add tovább a jó hírt!
Húzhatod is persze a szád, játszhatod a flegmát, mint anno az én egyik csoportom, vagy mint a másik hagyhatod, hogy Isten bevonjon ebbe az ünnepbe és igazi, folyamatos örömélménnyé legyen a hited. Krisztusért már nincs akadály, rajtad áll! Ámen